Jørn Dohrmann (DF), 2012-03-30:
Tak for det.
Vi vil gerne hilse forslaget velkommen i Folketingssalen, men vi kan overhovedet ikke støtte indholdet i det her forslag.
Det viser helt tydeligt, at Liberal Alliance har prøvet at lure Enhedslisten af og siger: Nu skal vi komme med en masse forslag.
De skal helst ikke være gennemtænkt; vi skal bare have dem frem i salen.
Jeg synes, det er kedeligt, at det er den måde, det foregår på.
Man kan sige, at Liberal Alliance vil holde brandudsalg.
Der er et par borgmestre, der måske har udtrykt sig lidt uklart en dag, og vupti har vi et nyt forslag fra Liberal Alliance, som tænker: Måske kan vi også lave nogle avisannoncer om det på et tidspunkt, og så er alle glade.
Nej, jeg synes ikke, man skal starte med at sige, at nu skal man bare sælge nogle af de her sommerhuse.
Vi ved udmærket godt, at en kommune som Hamborg i Tyskland er næsten lige så stor som Danmark.
Jeg tror, der findes mange folk, som har nogle penge, de gerne vil investere i Danmark, hvis de kunne købe et sommerhus.
Ja, men tror Liberal Alliance så, at de kører op og køber et af de sommerhuse, som er mindst attraktive?
Nej, det tror jeg ikke.
Vi tror simpelt hen ikke på det.
Det vil ikke skabe en udvikling i området, for man kan også se, hvis man færdes nogle af de steder, hvor tyskerne lejer sig ind – det har vi sikkert alle sammen oplevet – at der bliver sat afskærmning op, hegn op også nede ved stranden, der hvor de ikke ønsker at andre skal gå.
Jeg synes egentlig, det blev beskrevet meget godt af ministeren, som sagde, at vi har nogle rummelige regler i dag.
Hvis der er nogen, der ønsker at købe nogle sommerhuse i Danmark, er det ikke sådan, at det er totalt udelukket; man skal bare opfylde nogle forudsætninger.
Og der er jo allerede i dag private, der investerer i de her sommerhuse.
Jeg kender ikke ret mange kommuner eller statslige arbejdspladser, som har været ude at investere helt vildt i sommerhuse; det er private, som ejer dem.
Og der er nogle af de private, som har sat penge til det sidste par år.
Men det er der jo inden for mange brancher.
Men vi skal tænke på, at det, det selvfølgelig gælder om at skabe i provinsen, er muligheder for udlejning af sommerhuse, at der er nogle sommerhuse, der står til rådighed, og som giver arbejdspladser.
Og der kan man sige, at hvis de bliver solgt til nogle folk, som kun benytter dem nogle enkelte uger om året, og som måske tager madvarerne med hjemmefra, fordi de er billigere, end de er i Danmark, jamen så er det klart, at det ikke giver nogen omsætning og ikke giver nogen arbejdspladser i lokalområdet, og det er det, vi har brug for.
Så det her brandudsalg, som Liberal Alliance gerne ville starte op, kan vi altså ikke støtte.
Det skal de også gøre.
Men vi ønsker ikke det scenarie i Danmark, for vi ønsker, at danskerne skal have mulighed for at købe nogle sommerhuse, som de kan betale, og som det kan betale sig at have.
Vi ved jo også, at der er andre steder i Europa, hvor danskere ikke kan købe f.eks. landbrugsjord, fordi landene har nogle særregler.
Lad os endelig holde fast i det, og der siger Dansk Folkeparti, at det er vores vurdering, og at det er vores suveræne ret at bestemme, om andre skal købe eller ej.
Så vi er nervøse for, at hvis der blev åbnet op for det her og man fik succes med at sælge alt ude ved kysterne, så ville der ikke være flere sommerhuse til danskerne.
Og så ville det næste forslag fra Liberal Alliance sikkert være, at vi skulle til at have flere sommerhuse rundtomkring i naturen, og det ville belaste naturen.
Det synes vi er en forkert vej at gå.
Vi vil hellere værne om det, skabe arbejdspladserne ved udlejning og den slags ting og så diskutere med kommunerne, om der er andre forslag til noget, vi kunne gøre for at åbne op for, at folk kan komme af med deres huse.
En diskussion omkring helårshuse og den slags ting vil vi gerne tage med de her borgmestre, og om der skal være bopælspligt og den slags ting.
Det vil vi gerne diskutere.
Men at åbne op for det her brandudsalg tror vi er roden til alt ondt, så det kan vi ikke støtte i Dansk Folkeparti.